ดาวโจนส์ปิดลบ 57 จุด จากความกังวล Brexit
ดัชนีดาวโจนส์ตลาดหุ้นนิวยอร์กปิดปรับตัวลดลงเมื่อคืนนี้ (17 มิ.ย.) เนื่องจากนักลงทุนยังคงมีความวิตกกังวลเรื่องการลงประชามติของอังกฤษเกี่ยวกับการถอนตัวออกจากสหภาพยุโรป (Brexit)
18 มิ.ย. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ลดลง 57.94 จุด หรือ 0.33% ปิด (17 มิ.ย.) ที่ 17,675.16 จุด, ดัชนี S&amp;P500 อ่อนลง 6.77 จุด หรือ 0.33% ปิดที่ 2,071.22 จุด และดัชนี NASDAQ ร่วงลง 44.58 จุด หรือ 0.92% ปิดที่ 4,800.34 จุด ตลอดทั้งสัปดาห์ ดัชนีดาวโจนส์ลดลง 1.1% ดัชนี S&amp;P 500 หดตัว 1.2% และดัชนี NASDAQ ร่วงลง 1.9%
นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ระบุว่า ความเสี่ยงที่อังกฤษอาจถอนตัวออกจากสหภาพยุโรป (Brexit) ในการลงประชามติวันที่ 23 มิ.ย. ได้สร้างความกังวลต่อทั้งโลก ด้านนายจูเลียน เจสซอป นักวิเคราะห์ของแคปิตัล อีโคโนมิคส์ กล่าวว่า เขาคาดว่าตลาดน้ำมันจะปรับตัวผันผวนอย่างมากในวันพฤหัสบดีและศุกร์หน้า จากปัจจัย Brexit
ทั้งนี้ นายยูโซะ ซาไก ผู้จัดการของ Tokyo Forex &amp; Ueda Harlow ระบุว่า มีการคาดการณ์กันว่า จะมีคะแนนเสียงที่เกิดจากความสงสารไหลเข้าสู่กลุ่มที่ต้องการอยู่กับสหภาพยุโรปต่อไป หลังการเสียชีวิตของนางโจ ค็อกซ์ สมาชิกสภานิติบัญญัติสังกัดพรรคแรงงานของอังกฤษ ที่ถูกสังหารบนถนนในเขตเวสยอร์กเชียร์ เมืองเบอร์สทอล โดยเธอเป็นที่รู้จักในฐานะผู้สนับสนุนให้สหราชอาณาจักรยังคงอยู่ในสหภาพยุโรปต่อไป